Komisijas paziņojums Padomei un Eiropas Parlamentam - Eiropas Savienība, Honkonga un Makao: sadarbības iespējas 2007. – 2013. gadā /* COM/2006/0648 galīgā redakcija */





[pic] | EIROPAS KOPIENU KOMISIJA | Briselē, 26.10.2006 COM(2006) 648 galīgā redakcija KOMISIJAS PAZIŅOJUMS PADOMEI UN EIROPAS PARLAMENTAM Eiropas Savienība, Honkonga un Makao: sadarbības iespējas 2007. – 2013. gadā Analītisks kopsavilkums Eiropas Savienības attiecības ar Honkongas un Makao īpašajiem administratīvajiem reģioniem (ĪAR) turpinājušas attīstīties kopš Honkonga un Makao atgriezās Ķīnas valdījumā. Eiropas Savienība ir ļoti ieinteresēta, lai šie divi īpašie administratīvie reģioni arī turpmāk būtu autonomi un brīvi, un atbalsta drīzu un būtisku virzību uz vispārējām vēlēšanām. Komisija ir publicējusi gada pārskatus par konstitucionālajiem, politiskajiem, tirdzniecības, ekonomiskajiem un divpusējiem notikumiem abos ĪAR un turpinās tādus pārskatus publicēt. Attiecības ir galvenokārt praktiskas un balstītas uz abpusējām interesēm. Notiek būtiska un arvien pieaugoša tieša un netieša sadarbība, jo Honkonga un Makao turpina nodrošināt iespēju padziļinātai sadarbībai ar kontinentālo Ķīnu. Eiropas Savienībai vajadzētu turpināt attīstīt attiecības, balstoties uz pašreizējo ciešo sadarbību un dialogu. Komisijai un Honkongas īpašajam administratīvajam reģionam jāīsteno regulārs un strukturēts dialogs par tā kompetencē esošajiem jautājumiem, un jāturpina Komisijas un Makao īpašā administratīvā reģiona ikgadējās Apvienotās komitejas sanāksmes. Pēc vienošanās par jaunu finansēšanas instrumentu industrializētām valstīm būtu jāseko pārskatam un jaunai abu pušu savstarpējās sadarbības darba kārtībai. Šajā paziņojumā ir noteikti vairāki stimulējoši mērķi turpmākai sadarbības pilnveidošanai septiņās nozīmīgākajās jomās: tirdzniecība un muita, finanses, iedzīvotāju (tai skaitā akadēmisko aprindu pārstāvju) savstarpējās saites, transports, vide, veselības aprūpe un pārtikas nekaitīgums. EIROPAS SAVIENīBA, HONKONGA UN MAKAO: SADARBīBAS IESPēJAS 2007. – 2013. GADā Komisijas politika attiecībā uz Honkongas īpašo administratīvo reģionu (ĪAR) tika noteikta 1997. gada Paziņojumā Eiropadomei. Minētajā paziņojumā, kas tika publicēts sakarā ar Honkongas nodošanu Ķīnas valdījumā, tika uzsvērta principa „viena valsts, divas sistēmas” netraucētas īstenošanas nozīmība un noteikti veidi, kā ES var sniegt ieguldījumu Honkongas politiskajā un ekonomiskajā attīstībā. Kopš tā laika Komisija ir publicējusi gada pārskatus par notikumiem Honkongas īpašajā administratīvajā reģionā – visjaunākais ir astotais gada pārskats par notikumiem 2005. gadā. Komisija ir iesaistījusies dialogā ar ĪAR valdību vairākās politikas – jo īpaši tirdzniecības un ekonomikas politikas – jomās, parakstījusi nozīmīgus divpusējus nolīgumus tādās jomās kā sadarbība muitas lietās un nelegālo imigrantu atpakaļuzņemšana, un vajadzības gadījumā sniegusi paziņojumus par politiskajiem notikumiem Honkongā. Politika attiecībā uz Makao īpašo administratīvo reģionu tika noteikta 1999. gada Paziņojumā Eiropadomei. Komisija ir publicējusi gada pārskatus par notikumiem Makao īpašajā administratīvajā reģionā un organizējusi Apvienotās komitejas ikgadējās sanāksmes ar ĪAR varas iestādēm. Eiropas Savienības attiecības ar Honkongu un Makao ir būtiski attīstījušās kopš tās atgriezās Ķīnas valdījumā. Savas vizītes laikā Makao un Honkongā 2005. gada 18. jūlijā, priekšsēdētājs Barozu bija vienisprātis ar abu ĪAR valdību vadītājiem par to, ka „Eiropas Komisijai jāattīsta, jāpaplašina un jāpadziļina sadarbība” ar abiem īpašajiem administratīvajiem reģioniem savstarpējo interešu jomās. Tādējādi šis paziņojums izvērtē pašreizējās attiecības un sniedz virkni ieteikumu, lai uzlabotu un padziļinātu ES sadarbību ar abiem ĪAR. 1. Politiskie un konstitucionālie notikumi Kopš Honkongas un Makao pāriešanas Ķīnas valdījumā abi īpašie administratīvie reģioni tiek pārvaldīti saskaņā ar principu „viena valsts, divas sistēmas”, kas sīki noteikts katram reģionam atsevišķā pamatlikumā. Kopumā princips „viena valsts, divas sistēmas” ir ticis ievērots un darbojas Honkongas un Makao iedzīvotāju labā. Eiropas Savienība atbalsta šo principu, jo īpaši pamatlikumos ietverto cilvēktiesību un personas brīvību ievērošanu, kas būtu jānodrošina abu ĪAR iedzīvotājiem. Abām ĪAR valdībām joprojām ir liela autonomija ekonomikas, tirdzniecības, fiskālajos, finanšu un normatīvajos jautājumos, un Honkongas un Makao iedzīvotāji gūst labumu no to tiesiskajām sistēmām, kā arī neatkarīga tiesiskuma, personu īpašumtiesībām, vārda brīvības un tirgus ekonomikas sistēmām. Abos ĪAR īpašie konstitucionālās attīstības pasākumi, kas paredzēti to pamatlikumos, ir pilnībā un savlaicīgi īstenoti. Tomēr Honkongas pamatlikumā arī noteikts: „Galvenais mērķis ir valdības vadītāja izvēle vispārējās vēlēšanās pēc tam, kad plaši pārstāvēta izvirzīšanas komiteja saskaņā ar demokrātiskām procedūrām ir izvirzījusi kandidātu”[1]. (Makao pamatlikumā nav analoga panta[2].) Ne Honkonga, ne Makao vēl nav panākušas vispārēju vēlēšanu tiesību ieviešanu, kā arī nav noteikušas plānu virzībai uz pilnīgu demokrātiju. Eiropas Savienība atbalsta demokrātiju visā pasaulē kā labāko līdzekli leģitīmas, stabilas, atbildīgas un pārskatāmas valdības izveidei, tiesību un brīvību aizsardzībai un tiesiskuma uzturēšanai. ES atbalsta drīzu un būtisku virzību uz galveno mērķi – vispārējām vēlēšanu tiesībām Honkongā saskaņā ar pamatlikumā noteikto, kā arī Makao, atbilstīgi Honkongas un Makao iedzīvotāju vēlmēm. Komisija iepriekšējos gada pārskatos (skatīt jo īpaši 2004. un 2005. gada pārskatus)[3] ir plaši iztirzājusi Honkongas konstitucionālo attīstību un īpašā administratīvā reģiona pamatlikuma interpretācijas Nacionālajā Tautas kongresā. Komisija ir iztirzājusi arī notikumus Makao iepriekšējos gada pārskatos par Makao īpašo administratīvo reģionu[4]. Starptautiskajā mērogā Honkongas un Makao ĪAR valdības ātri atzina un joprojām uzskata par autonomiem starptautiskiem partneriem ekonomikas, tirdzniecības, fiskālajos, finanšu, sporta, izpētes, izglītības, kultūras un personīgo kontaktu jautājumos, kuros tās saglabā savu tiesisko kompetenci saskaņā ar pamatlikumiem. Tās turpina aktīvu līdzdalību starptautiskajās organizācijās, piemēram, Pasaules Tirdzniecības organizācijā (PTO) un Pasaules Muitas organizācijā, un ir noslēgušas vairākus starptautiskus līgumus. Pavisam nesen, proti, 2005. gada decembrī Honkonga veiksmīgi uzņēma 6. PTO Ministru konferenci, un tajā pašā mēnesī Makao uzņēma 2005. gada Austrumāzijas Spēles. 2. Notikumi ekonomikā Kontinentālās Ķīnas straujā izaugsme un pieaugošā ekonomiskā labklājība ir radījusi Honkongai un Makao jaunas iespējas. Abu īpašo administratīvo reģionu ciešās attiecības ar Dienvidķīnu, jo īpaši ar Guangdunas provinci, ir ieguvušas lielu nozīmi šo reģionu ekonomiskajos panākumos. Honkonga un Makao gūst labumu kā liberāli, atvērti vārti uz Ķīnu un no tās. Ciešāku ekonomisko partnerattiecību režīms ar kontinentālo Ķīnu un individuālo braucienu shēmas, kas atvieglina ceļošanas ierobežojumus kontinentālās Ķīnas iedzīvotājiem, kas vēlas apmeklēt Honkongu un Makao, ir ievērojami veicinājušas ekonomisko izaugsmi. Honkonga Laika posmā tūlīt pēc Honkongas nodošanas īpašā administratīvā reģiona valdība saskārās ar nepieredzētām finanšu, ekonomikas un fiskālās vadības problēmām. Pateicoties ĪAR valdībai, Honkonga tagad ir atguvusies pēc lejupslīdes, kas sekoja 1997.–1998. gada Āzijas finanšu krīzes negatīvajām ekonomiskajām sekām un SARS (smaga akūta respiratorā sindroma) uzliesmojumam 2003. gadā. Honkongas 2005. gada ekonomiskie un finanšu rādītāji tagad atkal ir 1997. gada līmenī. IKP 2005. gadā pieauga par 7.3% (un valdība 2006. gadam prognozē 4 līdz 5% pieaugumu). Bezdarba līmenis 2005. gada decembrī bija zemākais četros gados – 5.2%. Ekonomikas attīstībai uzņemot tempu un ierobežojot valsts izdevumus, pirmo reizi astoņos gados pēc nodošanas valdījumā 2005. – 2006. gadā tika beidzot atjaunots fiskālais līdzsvars. Pateicoties kontinentālās Ķīnas finansiālajām vajadzībām, Honkonga nostiprina savas pozīcijas kā Austrumāzijas starptautiskais finanšu centrs. Kontinentālās Ķīnas uzņēmumi izmanto Honkongu kā finansējuma iegūšanas un ieguldījumu centru, radot pieaugošu pieprasījumu pēc Honkongas finanšu, juridiskajiem un uzņēmējdarbības pakalpojumiem. Ar Ķīnu saistītie uzņēmumi ir atbildīgi par vairāk nekā 80% no PPP (pirmā publiskā piedāvājuma) līdzekļiem, kas iegūti Honkongā, palīdzot Honkongai 2005. gadā kļūt par ceturto lielāko kapitāla līdzekļu ieguves centru pasaulē un pasaules nozīmes finanšu tirdzniecības un aktīvu pārvaldes centru. Honkongas kā starptautiska finanšu centra panākumi ir atkarīgi no tās spējām ieņemt arvien nozīmīgāku vietu kā kontinentālās Ķīnas lielo pašmāju uzkrājumu starpniekam. Ņemot vērā konkurenci ar citiem reģionālajiem finanšu centriem, Honkongai būs jāturpina palielināt savu konkurētspēju, saglabājot elastīgus darba un produktu tirgus, spēcīgas iestādes un saprātīgu makroekonomisko politiku. Honkongas uzņēmumi un iedzīvotāji ir apliecinājuši arī teicamu spēju pielāgoties konkurences un ārējiem izaicinājumiem. Tie ir spējuši pakāpties pa pievienotās vērtības kāpnēm uz augstākas vērtības un augstākas ienesības darbībām finanšu pakalpojumos, uzņēmējdarbības pakalpojumos, tirdzniecībā, augstas vērtības ražošanā, tūrismā, mazumtirdzniecībā un citos pakalpojumos. Tomēr Honkonga joprojām saskaras ar pieaugošu izmaksu un piegāžu ierobežojumu problēmām, kas saistītas ar pārapdzīvotību un vides piesārņojumu. Tās ambiciozais mērķis saglabāt savu „Āzijas pasaules mēroga pilsētas” statusu būs atkarīgs no tās spējām risināt šīs problēmas. Makao Makao mazās, atvērtās ekonomikas spējā izaugsme kopš 2000. gada ir notikusi, galvenokārt pateicoties azartspēļu un tūrisma nozarēm. Azartspēļu nozari liberalizēja 2002. gadā, un 40 gadu ilgais spēļu namu monopols tika likvidēts. Tas apvienojumā ar individuālo braucienu shēmu no kontinentālās Ķīnas radīja apmeklētāju skaita pieaugumu, kas savukārt ir stimulējis plašāku ekonomikas izaugsmi. Ņemot vērā augošo pieprasījumu, Makao vajadzētu turpināt strauji attīstīties, tomēr attīstība var palēnināties, ja Ķīnai radīsies problēmas ar tās azartspēļu monopolu, vai arī tas tiks apstrīdēts. Makao ir mazs, bet dinamisks pilsētas centrs, kas cenšas attīstīties, lai kļūtu par stratēģisku pakalpojumu mezglu Pērļu upes deltā. Ar azartspēļu un tūrisma industrijām kā tās ekonomikas pamatpīlāriem īpašā administratīvā reģiona valdības mērķis ir dažādot Makao, izveidojot to par reģionālo izklaides, izstāžu un konferenču pakalpojumu centru. Tomēr tai, saskaroties gan ar Honkongas augsti attīstīto pakalpojumu ekonomiku, gan kontinentālās Ķīnas zemajām algām, būs jāsastopas ar sīvu konkurenci. Nozīmīgākie izaicinājumi Makao būs: nostiprināt tās tiesisko un finanšu sistēmu, lai tās balstītu turpmāko izaugsmi, un izvairīties no tās finanšu un sociālās sistēmas viengabalainības sairšanas; un vietējā darba tirgus efektīva apmācība (vai kvalificēta darbaspēka ievešana un integrācija). 3. Pamatojums lielākai iesaistei Honkonga Eiropas Savienībai Honkongā ir būtiskas intereses. Honkonga ir Eiropas Savienības sešpadsmitā lielākā divpusējās tirdzniecības partnere un, ja ņem vērā milzīgo tranzītu caur Honkongu uz Ķīnu, tad Honkonga ieņem augsto sesto vietu. Lai arī pēdējos gados divpusējā tirdzniecība ir nedaudz samazinājusies (galvenokārt sakarā ar vairāku Honkongas ražošanas sektoru pārcelšanu uz kontinentālo Ķīnu), apgrozījums joprojām ir tuvu 30 miljardiem euro. Honkonga joprojām darbojas kā „vārti” vairākām Eiropas Savienības jaunajām dalībvalstīm, kas meklē pieeju kontinentālās Ķīnas tirgum. Kontinentālās Ķīnas uzņēmumi arvien vairāk izmanto Honkongu kā bāzi un zināšanu avotu – kā vārtus uzņēmējdarbības iespējām Eiropā. Eiropas Savienība ir Honkongas trešā lielākā piegādātāja aiz kontinentālās Ķīnas un Japānas un trešā lielākā ieguldītāja. Tūkstošiem ES uzņēmumu ir reģionālie centri vai biroji šajā īpašajā administratīvajā reģionā, un tajā dzīvo vairāk nekā 45 000 ES pilsoņu. ES finanšu pakalpojumu iestādēm Honkongā joprojām ir ļoti būtiskas intereses. 2005. gadā 34 no 132 licencētajām bankām Honkongā bija reģistrētas ES; un 30 no 175 Honkongā apstiprinātajiem apdrošināšanas uzņēmumiem bija reģistrēti ES, tādējādi ierindojot tos pirmajās vietās pēc ārvalstu apdrošinātāju skaita, kas darbojas Honkongā. Eiropas uzņēmējdarbības klātbūtne ir vislielākā ar Ķīnu nesaistītā ārvalstu pārstāvniecība Honkongā. Starp ārvalstu uzņēmumiem, kuriem Honkongā ir reģionālie centri un reģionālie biroji, ES uzņēmumi ir skaitliskā vairākumā (1083 jeb 28% no kopskaita – pēc 2005. gada jūnija datiem). Neskaitot Eiropas Tirdzniecības palātu, Honkongā atrodas 14 ES dalībvalstu divpusējās tirdzniecības palātas. Arī Eiropas Savienības un Honkongas Uzņēmējdarbības padome ik gadus tiekas, lai nodrošinātu iespēju īstenot Honkongas un ES uzņēmējdarbības līderu savstarpējo stratēģisko dialogu. Eiropas Savienības tirgotājiem, pakalpojumu sniedzējiem un privātpersonām Honkonga ir nozīmīgs Austrumāzijas transporta mezgls. Honkongas konteineru osta vēl arvien ir lielākā pasaulē konteineru skaita ziņā, kas caur to tiek transportēti. Eiropas Savienībai ir arī ciešas attiecības ar Honkongu civilās aviācijas jomā: vairumam dalībvalstu ir noslēgti divpusēji gaisa pakalpojumu nolīgumi. Honkonga ir lielākais kravu un pasažieru gaisa pārvadājumu mezgls satiksmei virzienā uz plašāko Āzijas un Klusā okeāna reģionu, kā arī nozīmīgs ceļš uz kontinentālo Ķīnu. Honkongas atvērtā vide, kur runā angliski, nozīmē, ka tā ir arī nozīmīgs tūrisma, izglītības un konferenču galamērķis. Kopumā mūsu divpusējās attiecības ar Honkongu ir labas visās jomās, bet jo īpaši: - spēcīgi attīstītās tirdzniecības attiecības un kopīgās prioritātes daudzpusējām tirdzniecības saistībām PTO procesā; - mūsu 1999. gadā parakstītais Nolīgums par sadarbību muitas lietās, kas sekmē sadarbību, lai apkarotu krāpšanas, pirātismu un citus nelegālo darbību veidus, kā arī informācijas apmaiņa un sadarbība Honkongas un ES dalībvalstu muitas iestāžu starpā; - un mūsu nolīgums par „tādu personu atpakaļuzņemšanu, kuras attiecīgajā teritorijā uzturas neatļauti”, kas stājās spēkā 2004. gadā un kas nodrošina labu pamatu sadarbības tālākai attīstībai attiecībā uz plašākiem imigrācijas jautājumiem. Tomēr ir arī jomas, kurās mēs vēlētos redzēt uzlabojumus. Divas galvenās jomas: - konkurences politika, jo Eiropas uzņēmumi bieži sūdzas par vienlīdzīgu spēles noteikumu trūkumu atsevišķās nozīmīgās nozarēs; - un intelektuālā īpašuma tiesību pārkāpumu joma, kur Honkonga pēdējo gadu laikā ir smagi strādājusi, taču tā vēl arvien ir avots gandrīz 8% no visiem ES reģistrētajiem pārkāpumiem. Kopš 1993. gada ES ir uzturējusi Honkongā pastāvīgu biroju (kas ir akreditēts gan Honkongā, gan Makao). Biroja personālu un darbību nodrošina Eiropas Komisija, un tas aktīvi darbojas vairākās jomās, īpašu uzmanību pievēršot ekonomikas un tirdzniecības jautājumiem. 16 ES dalībvalstīm Honkongā un Makao ir akreditētas pastāvīgās pārstāvniecības (Portugāles pārstāvniecība atrodas Makao, bet pārējās pārstāvniecības atrodas Honkongā). Honkongas valdība 2006. gada februārī ierosināja palielināt tās pārstāvniecības biroju skaitu Eiropā, atverot jaunu tirdzniecības biroju Berlīnē, lai sadarbotos ar Vāciju un ES dalībvalstīm Austrumeiropā. Pašreizējā Honkongas biroja Briselē statuss tiks paaugstināts, pārvēršot to par Honkongas galveno biroju Eiropā, un Londonas un Berlīnes biroji būs pakļauti Briseles birojam. Makao Eiropas Savienība ir trešā lielākā Makao tirdzniecības partnere. Lai arī Makao atrodas tikai daži ES uzņēmumi, tie ir apmierināti ar infrastruktūru un komunikācijām. Makao joprojām ir ciešas saites ar portugāļu kultūru, un portugāļu valoda vēl arvien ir viena no Makao oficiālajām valodām. Tas stiprina ES attiecības ar Makao un sekmē Makao kā tūrisma, izglītības un konferenču galamērķa pievilcību. Eiropas Savienība 1992. gadā noslēdza Tirdzniecības un sadarbības nolīgumu ar Makao, un Eiropas Komisijas un Makao Apvienotā komiteja, kas tika izveidota saskaņā ar šo nolīgumu, tiekas katru gadu. Kopš nolīguma parakstīšanas ES ir finansējusi sadarbības projektus ar Makao par kopējo summu aptuveni 1 miljonu euro gadā. Līdz šim bijuši šādi projekti: apmācība tūrisma industrijai (1999. – 2001. gadā); Eiropas studiju programma (1999. – 2001. gadā); pakalpojumu attīstības programma (1999. – 2001. gadā), sniedzot padomus Makao par to, kā uzlabot Makao pakalpojumu nozari; un Asia–Invest programma (2001. un 2002. gadā). ES–Makao Tiesiskās sadarbības programmas īstenošana (2001. – 2005. gads) vēl arvien turpinās, un tā nodrošina apmācību un seminārus, lai attīstītu Makao tiesisko sistēmu un veicinātu tiesiskumu īpašajā administratīvajā reģionā. Eiropas Savienības mutiskās tulkošanas dienests ( SCIC ) 2006. gadā nodrošina rakstiskās un mutiskās tulkošanas apmācību, ko finansē Makao valdība. ES un Makao Atpakaļuzņemšanas nolīgums, kas parakstīts 2002. gadā, darbojas veiksmīgi, un katru gadu tiek rīkotas konstruktīvas sanāksmes, lai izvērtētu attīstību. Makao pārstāvim Eiropā, kura mītnes atrodas Lisabonā, Ženēvā un Briselē, ir ļoti noderīga un pozitīva loma ES un Makao attiecībās. 4. Ciešākas sadarbības nodrošināšana: mērķi Pašreizējie dialogi politikas un normatīvajā jomā un sadarbība starp ES un Honkongas un Makao īpašajiem administratīvajiem reģioniem ir nodrošinājuši lielisku pamatu savstarpējām attiecībām. Lai pilnveidotu attiecības, šo pamatu jāturpina attīstīt un stiprināt un vienlaicīgi paplašināt, lai iekļautu citas nozares un ņemtu vērā daudz apjomīgāko Eiropas Savienības sadarbību ar kontinentālo Ķīnu. Honkonga un Makao nodrošina iespēju padziļināt sadarbību ar kontinentālo Ķīnu. Eiropas Savienībai tagad būtu jāpaplašina un jāpadziļina darbības joma, lai ES varētu vairāk iesaistīties pašreizējā trīspusējā Honkongas, Makao un kontinentālās Ķīnas sadarbībā. Tādējādi šajā sadaļā noteikti vairāki stimulējoši mērķi tālākai sadarbības pilnveidošanai septiņās nozīmīgākajās jomās: tirdzniecība un muita, finanses, iedzīvotāju (tai skaitā akadēmisko aprindu pārstāvju) savstarpējās saites, transports, vide, veselības aprūpe un pārtikas nekaitīgums. Tirdzniecība un sadarbība muitas jomā Sadarbība tirdzniecības un muitas jomā saglabājas kā stūrakmens spēcīgām divpusējām attiecībām starp ES un abiem partneriem. Šāda sadarbība jāattīsta: - uzlabojot neformālās konsultācijas un saskaņošanu attiecībā uz daudzpusējās tirdzniecības un ekonomikas regulējumu, jo īpaši PTO struktūras ietvaros, ja nepieciešams; - turpinot ciešu sadarbību divpusējās tirdzniecības jautājumos, jo īpaši tirdzniecības veicināšanā un muitas sadarbības stiprināšanā intelektuālā īpašuma tiesību jomā. ES jāizvērtē programmas, kas domātas pasākumu plašai īstenošanai un izskaidrošanai par noteikumiem, standartiem, muitas procedūrām, fitosanitārajām prasībām un citiem noteikumiem, kas var ietekmēt preču un pakalpojumu tirdzniecību starp ES, Honkongu, Makao un Ķīnu; - izmantojot Nolīguma par sadarbību muitas lietās struktūru par pamatu, pastiprināt pasākumus pret autortiesību pārkāpumiem; apkarojot starptautisko viltoto cigarešu kontrabandu ar informācijas un izlūkdatu apmaiņas palīdzību; un strādājot, lai nodrošinātu drošāku vispasaules pārvadājumu sistēmu, elektroniski izpētot konteinerus, nepalēninot starptautiskās komercdarbības plūsmu; - pēc vajadzības apmainoties ar viedokļiem un labāko praksi attiecībā uz konkurences politiku un publiskā iepirkuma procedūrām; - nodrošinot lielāku atbalstu uzņēmējdarbībai (jo īpaši MVU), tostarp informācijas sniegšanu par kontinentālās Ķīnas tirgiem. Eiropas Tirdzniecības palātas Honkongā un Honkongas un Makao birojus Eiropā varētu vairāk iesaistīt un ciešāk integrēt ES–Honkongas Uzņēmējdarbības padomes sadarbības komiteju darbā; - iedrošinot ES, Honkongas, Makao un kontinentālās Ķīnas universitātes un uzņēmējdarbības skolas sadarboties vadības izglītības un apmācības jomā. Kopš Ciešāku ekonomisko partnerattiecību režīma nodibināšanas 2003. gada jūlijā starp abiem īpašajiem administratīvajiem reģioniem un Ķīnu ( CEPA ), uzņēmumi šajos administratīvajos reģionos gūst labumu no paplašinātās pieejas kontinentālās Ķīnas tirgum. Tas ir pozitīvi vērtējams notikums, taču ES turpinās novērot CEPA atbilstību PTO, kā arī jebkādu potenciāli negatīvu ietekmi uz ārvalstu uzņēmumiem, kuros veikti ieguldījumi. Finansiālā sadarbība Attiecības finanšu, banku un ieguldījumu jomā ES un īpašo administratīvo reģionu starpā jau ir stipras, taču vēl ir iespējams: - uzlabot normatīvo dialogu un konverģenci finanšu regulējuma jomā, jo īpaši tādos jautājumos kā, piemēram, tiesību akti naudas atmazgāšanas novēršanai un šo tiesību aktu ieviešana, ieguldījumu fondu reglamentēšana, uzņēmumu jurisdikcijas un pārvaldes problēmas, grāmatvedības un finanšu pārskatu sniegšanas standarti; - uzlabots dialogs, sadarbība un konverģence jautājumos, kas saistīti ar labu pārvaldi nodokļu lietās, ņemot vērā Honkongas un Makao ĪAR fiskālo autonomiju suverēnās Ķīnas sastāvā. Saskaņā ar tās noteikto nodokļu politiku – pēc iespējas plašāk veicināt starptautiski atzītus labas pārvaldes principus – Komisija ierosina strādāt ar abiem ĪAR, lai uzlabotu caurskatāmību un informācijas apmaiņu, nostiprinot izpildes kontroles pasākumus, lai novērstu izvairīšanos no nodokļu maksāšanas un jo īpaši, lai nodrošinātu tādu pasākumu piemērošanu, kas ir līdzvērtīgi pasākumiem, kurus Eiropas Savienībā piemēro no uzkrājumiem gūtu ienākumu aplikšanai ar nodokļiem. Turklāt Komisija rosinās abus īpašos administratīvos reģionus pieņemt Uzņēmējdarbības nodokļu kodeksa principus par uzņēmējdarbības aplikšanu ar nodokļiem, kura mērķis ir attīstīt taisnīgu, caurskatāmu un uz sadarbību balstītu nodokļu vidi, kas ir labvēlīga uzņēmējdarbībai, izaugsmei un darbavietām gan ES, gan īpašajos administratīvajos reģionos. Iedzīvotāju savstarpējās un izglītības saites - Izglītības un izpētes nozares nodrošina plašas iespējas potenciālai ES/Honkongas un ES/Makao sadarbībai. Komisijai jāapsver iespējas uzlabot attiecības, izmantojot kontaktus starp pētniecības institūcijām un žurnālistiem, parlamentārās apmaiņas programmas, studentu un skolotāju apmaiņu, institucionālo partnerību veidošanas kārtību, kopīgus pētījumus un diskusijas par sabiedrisko politiku, apmaiņas kultūras jomā, valodu apmācību (ņemot par pamatu pašreizējo Komisijas atbalstu mutiskās tulkošanas spēju uzlabošanai portugāļu/ķīniešu valodā Makao); ES jāturpina arī rosināt pilsoniskās sabiedrības un nevalstiskā sektora diskusiju un dialogu. - Erasmus apmaiņas programmas un Žana Monē programma ir būtiskas, un jānodrošina to pieejamība. - Jāveido daudz nozīmīgāka viesu programma uz pašreizējās Eiropas Savienības Viesu programmas ( EUVP ) bāzes, kas ir veiksmīga, bet šobrīd tai ir ierobežots mērogs. - Honkongas un Makao universitātes un pētniecības institūti kopīgi ar Eiropas institūcijām jau pieprasa pieeju finansējumam no ES Ietvara programmām pētniecības tehnoloģijām un attīstībai. Jāizstrādā pasākumi, lai uzlabotu šo tendenci, un vienlaikus jāsekmē dziļāka sadarbība – iespējams, izmantojot partnerības un sadarbības pasākumus (un, iespējams, iekļaujot kontinentālās Ķīnas institūcijas) – lai sniegtu iespējas informācijas apmaiņai un kontaktu tīklu veidošanai. - Sadarbībai imigrācijas jomā jāturpinās. ES un Honkonga un Makao uztur regulāru dialogu, izmantojot Apvienoto ES–Honkongas komiteju atpakaļuzņemšanas jautājumos, kas pēdējo reizi tikās Honkongā 2005. gada janvārī. Tam būtu jākļūst par pamatu tālākai virzībai uz lielāku sadarbību plašākos imigrācijas jautājumos. - Pašreizējā tiesiskā sadarbība un apmācības projekts Makao ir labs piemērs, uz ko balstīt tālāko attīstību; starptautiskie pārrobežu tiesiskie jautājumi varētu kļūt par saistošu jomu sadarbībai tiesiskuma, labas pārvaldes, cilvēktiesību, civiltiesību un komerctiesību jautājumos. - Jāuzlabo ES atpazīstamība Honkongā un Makao. Tas būtu jādara galvenokārt praktiski rīkojoties, tai skaitā, izmantojot iespēju izveidot “Eiropas centru” vai “Eiropas māju”. Tomēr nepieciešams arī nostiprināt ES atpazīstamību vispārējā līmenī un nepastarpināti. Eiropas Savienībai jābūt saskaņotai tautas diplomātijas stratēģijai Honkongā un Makao, kā arī plašākā reģionā. Sadarbība transporta jomā - Pastāv būtiska kopēja kompetence jūras satiksmes drošības un regulējuma jomā, un tai būtu jāveido pamats tālākai sadarbībai. Pašlaik īstenotais pilotprojekts jūras konteineru drošības jomā, iesaistot Komisiju un ostas Apvienotajā Karalistē ( Felixstowe ), Nīderlandē ( Rotterdam ), Šanhajā un Honkongā, ir labs piemērs. - Eiropas Savienībai ir ciešas attiecības ar Honkongu aviācijas jomā – vairumam dalībvalstu ir divpusējie gaisa pārvadājumu pakalpojumu nolīgumi ar īpašo administratīvo reģionu. Honkonga ir lielākais mezgls Āzijā tālākai satiksmei uz plašāku Āzijas un Klusā okeāna reģionu, kā arī nozīmīgi vārti uz kontinentālo Ķīnu. ES vēlas stiprināt attiecības aviācijas jomā ar Honkongu, kā arī ar Makao, kas ir galvenie ES aviācijas nozares partneri reģionā. - Tiek īstenoti kopīgi centieni, kas jāpastiprina, lai Kopienas līmenī ar Honkongu un Makao noslēgtu horizontālos nolīgumus, kas esošajos divpusējos nolīgumos abu pušu gaisa pārvadātājiem atjaunotu juridisko noteiktību. Tas nozīmētu pirmo nozīmīgo soli ceļā uz ciešākas sadarbības attīstīšanu civilajā aviācijā starp ES un Honkongu un Makao. Jāizpēta arī plašākas sadarbības jomas, tostarp tehniskā, industriālā un normatīvā sadarbība tādās jomās kā gaisa satiksmes vadība, aviācijas drošums un aizsardzība, kā arī citas jomas. Veselības aprūpe, pārtikas un produktu nekaitīgums Eiropas Savienībai, Honkongai un Makao ir kopējas intereses starptautiskajos veselības aprūpes, pārtikas un produktu drošuma jautājumos. - Neformālas konsultācijas Eiropas Komisijas un Honkongas starpā par slimībām ar starptautisku izplatību jau aizsākās 2006. gada janvārī, un tām būtu jāveido pamats turpmākajām diskusijām un iespējamai sadarbībai ar abiem ĪAR. - Abām pusēm jāapsver iespējas stiprināt sadarbību saistībā ar Ātrās reaģēšanas sistēmu attiecībā uz pārtiku un barību. - Ņemot vērā Honkongas lomas nozīmi patēriņa produktu eksportā un to, cik būtiski ir apkarot īpaši bīstamus patēriņa produktus, abām pusēm cieši jāsadarbojas, lai nodrošinātu, ka produkti, kas ražoti vai vesti tranzītā caur Honkongu, ir droši un atbilst ES drošuma standartiem. Sadarbība vides jautājumos - Komisija atbalsta padziļināto ES dialogu ar kontinentālo Ķīnu vides aizsardzības un klimata izmaiņu jautājumos. Komisijai vajadzētu arī kopā ar Honkongu un Makao izpētīt sadarbības iespējas gaisa un ūdens piesārņojuma un rūpniecisko emisiju jomā, lai palīdzētu Honkongas un Makao īpašajiem administratīvajiem reģioniem labāk īstenot to piesārņojuma kontroles stratēģijas, ņemt vērā un ietekmēt pārrobežu problēmas un meklēt risinājumus attiecīgi reģionālā un globālā līmenī. - Cita starpā, tam būtu jābūt ar mērķi sekmēt MVU uzņēmējdarbības sadarbību un dialogu par gaisa un ūdens piesārņojumu un rūpnieciskajām emisijām. Honkongas un Makao universitātes, uzņēmējdarbības asociācijas un mācību iestādes varētu kalpot kā platforma dalībai šo jautājumu risināšanā. 5. Izpildes mehānismi Konsultācijas un caurskatāmība 2005. gada jūlijā priekšsēdētājs Barozu un Honkongas un Makao valdību vadītāji – Donald Tsang un Edmund Ho – vienojās, ka ir svarīgi, lai būtu strukturēts, regulārs dialogs starp Eiropas Komisiju un abu īpašo administratīvo reģionu valdībām jautājumos, kas saskaņā ar attiecīgajiem ĪAR pamatlikumiem ietilpst abu valdību kompetencē. Ciktāl tas skar Honkongu, to vislabāk iespējams panākt, izmantojot regulāras konsultācijas, kuras varētu organizēt šādi: (a) sanāksmēm būtu jānotiek katru gadu; (b) Eiropas Komisijai un Honkongas valdībai jābūt pienācīgi pārstāvētām; (c) katras tikšanās dienaskārtībā jāietver pilns attiecību praktisko problēmu spektrs, un abām pusēm par to jau iepriekš jāvienojas. Šī kārtība, kas papildinātu, nevis aizstātu, esošo konkrēto nozaru dialogu, jāievieš pēc iespējas ātrāk, un pirmajām ikgadējām konsultācijām jānotiek līdz 2006. gada beigām. Komisija uzskata, ka pašreizējais EK/Makao Apvienotās komitejas mehānisms darbojas labi un tam jāturpina darboties, un iegūtās derīgās atziņas varētu sniegt informāciju konsultācijām ar Honkongu. Jābūt sabiedrībai pieejamai un caurskatāmai ziņošanas sistēmai par ikgadējām konsultācijām un notiekošo sadarbību, ko var panākt, izmantojot kopīgo paziņojumu un pašreizējo Komisijas gada pārskatu mehānisma kombināciju. Komisija turpinās palielināt politikas saskaņošanu ar visiem ES partneriem (gan dalībvalstīm, gan Eiropas uzņēmēju kopienu) attiecīgi Honkongā, Makao un Eiropā, kā arī kontinentālajā Ķīnā. Informācijas pieejamībai un atklātas saskarsmes nodrošināšanai attiecībā uz iniciatīvām nākotnes sadarbībai būtu jāpalīdz nodrošināt, ka šie pasākumi papildina un atbalsta ES dalībvalstu, Honkongas un Makao valdību, privāto struktūru un privātpersonu stratēģijas. Jau 2005. gadā un 2006. gada sākumā, lai apspriestu un izpētītu iespējamo saturu un līdzekļus, lai padziļinātu, attīstītu un paplašinātu sadarbību starp ES un Honkongu un Makao abpusēju interešu jomās, Eiropas Komisijas birojs Honkongā un Makao organizēja virkni neformālu, atklātu, ideju jaunrades konsultatīvu semināru, piedaloties vairāk nekā 200 pārstāvjiem no dažādām Honkongas un Makao sabiedrības nozarēm: tirgotājiem un komersantiem, ES pārstāvniecību vadītājiem, vides un veselības aprūpes speciālistiem, pilsoniskās sabiedrības pārstāvjiem, NVO, kā arī akadēmisko un pētniecības aprindu pārstāvjiem. Sestais seminārs notika 2005. gada novembrī Makao, piedaloties dažādu Makao sabiedrības sektoru pārstāvjiem. Sadarbības finansēšana Honkonga un Makao ir nozīmīgi partneri, kam ar ES ir daudz kopīgu vērtību un institucionālo struktūru ekonomikas, normatīvajā, sociālajā un kultūras sfērā. Tādēļ dialogs un sadarbība jāpamato un jānostiprina ar Eiropas Savienības finanšu instrumentu, piemēram, Industrializēto valstu instrumentu, kas paredzēts nākamajos ES Finanšu plānos. Tas varētu nodrošināt finansējumu sanāksmēm, konferencēm un citiem pasākumiem, kas veicina ekonomiskās partnerattiecības, uzņēmējdarbības sadarbību un sadarbību zinātnes un tehnikas jomā, kā arī apmaiņas indivīdu starpā un politikas dialogu attīstību jomās, kas sīki izklāstītas šajā paziņojumā. Šādas rīcības vispārējais mērķis būtu veicināt labāku savstarpējo sapratni un sadarbību, un stimulēt tālāku attīstību divpusējās tirdzniecības, ieguldījumu plūsmas un muitas sadarbības jomā starp ES un abiem īpašajiem administratīvajiem reģioniem. Komisijai jāizpēta iespējamā sinerģija trīspusējai sadarbībai ar kontinentālo Ķīnu, tostarp attīstības sadarbības instrumenta ietvaros. [1] 45. pants. [2] Attiecībā uz Makao pamatlikumā noteikts, ka „ja nepieciešams mainīt Makao īpašā administratīvā reģiona Likumdošanas sapulces izveidošanas metodi 2009. gadā vai vēlāk, grozījumi veicami ar divu trešdaļu visu Likumdošanas sapulces locekļu atbalstu un valdības vadītāja piekrišanu”, un tajā nav atsauces uz vispārējām vēlēšanām. [3] Komisijas gada pārskati par Honkongu ir pieejami Internet tīmekļa vietnē: http://www.delhkg.cec.eu.int/en/index.htm un ir minēti šī paziņojuma pielikumā. [4] Komisijas gada pārskati par Makao ir pieejami Internet tīmekļa vietnē: http://www.delhkg.cec.eu.int/en/index.htm un ir minēti šī paziņojuma pielikumā.